Guptas het glo toegang tot militêre inligting gehadAtul Gupta (Argieffoto) Die Demokratiese Alliansie het Sondag gesê die omvang van die welgestelde Gupta-familie se “web van korrupsie” word al hoe meer duidelik en die minister van verdediging moet aan die parlement die “buitensporige toegang” wat die Guptas tot geklassifiseerde militêre inligting gehad het, verduidelik. Die DA sal die voorsitter van die parlementêre komitee oor verdediging skriftelik versoek dat minister Nosiviwe Mapisa-Nqakula dringend aan die komitee moet verduidelik hoe die Gupta-familie toegang bekom het tot geklassifiseerde militêre inligting vir hul Sun City-familietroue in 2013. Kobus Marais, woordvoerder van die DA, het gesê die minister moet dadelik voor die parlement verskyn sodra die parlement in Augustus hervat. Volgens mediaberigte Sondag is geklassifiseerde inligting soos verspreidingskaarte en lugvaartdiagramme van die Waterkloof-lugmagbasis in Pretoria oor onveilige e-posstelsels na die Gupta-familie gestuur voor die troue by Sun City. “Indien hierdie bewerings waar is, het die Gupta-familie en hul vennote moontlik die Verdedigingswet, die Belastingwet en die Doeane- en Aksynswet oortree, aangesien hulle versuim het om enige goedkeuring van die Suid-Afrikaanse Burgerlike Lugvaartowerheid, die Weermag en die Suid-Afrikaanse Inkomstediens te bekom,” het Marais gesê. “Die omvang van die Guptas se web van korrupsie word al hoe meer duidelik. Hulle het nie net die ANC gekaap en korrup nie, maar hulle het ons hele regering gekaap, insluitend ons weermagdienste om hul eie belang te dien. “Minister Mapisa-Nqakula moet voor die parlement hierdie buitensporige toegang kom verduidelik wat die Guptas tot ons land se militêre dienste gehad het. Die DA sal steeds elke moontlike opsie ondersoek om ŉ einde te bring aan hierdie korrupsie van die Guptas en hul makkers,” het Marais bygevoeg.